બસ, આ રીતે દિલીપકુમાર પ્રત્યેનું આકર્ષણ ફિલ્મોની જાણકારી મેળવવા તરફ દોરી ગયું અને જ્યારે તેમને પ્રથમવાર ૧૯૫૭માં માત્ર ૨૦ વયે ‘ફેશન’ નામની ફિલ્મમાં કામ મળ્યું ત્યારે પણ ફિલ્મો માટે જેમ યુસુફ ખાનમાંથી દિલીપકુમાર બની ગયા તેમ જ પોતે પણ ફિલ્મી નામ અલગ રાખવું તેવું નક્કી કર્યું અને નામ પણ દિલીપકુમારની જ એક ફિલ્મ ‘શબનમ’માં દિલીપકુમારના પાત્રનું નામ મનોજ હતું તે પરથી જ પોતાનું ફિલ્મી નામકરણ મનોજકુમાર કરી નાખ્યું. જોકે ફિલ્મોમાં પદાર્પણ તો કરી લીધું અને નાના-મોટા રોલવાળી ચાર-પાંચ ફિલ્મો પણ કરી, ૧૯૬૦માં તેમને હીરો તરીકે ચમકાવતી ફિલ્મ ‘કાંચ કી ગુડીયા’ આવી. છતાં સફળતા હજુ હાથવ્હેંત છેટી જ હતી. આખરે ૧૯૬૨માં માલાસિંહા સાથે ‘હરિયાલી ઔર રાસ્તા’ ફિલ્મ આવી, જેને બમ્પર સફળતા મળી. હવે પાકિસ્તાનથી આવેલા એક રેફ્યુજી છોકરાને બોલિવૂડમાં સ્ટાર સ્ટેટસ મળી ગયું અને પછી તો સતત બે દાયકા સુધી બોલિવૂડમાં તેમણે સફળતાનો નવો ઇતિહાસ રચ્યો.